གཞན་ཡང་།དཔེ་དེ་ལ་བསྣོན་འཕྲི་གང་ཡང་མེད་པར་ཐད་ཀར་འཇོག་མི་འོས་པར་སྣང་བས།དཔེ་འང་འཆར་ཡན་དང་རབ་རྟོག་གི་སྒོ་དང་བསྟུན་ནས་གསར་དུ་བཟོ་རིགས།དཔེར་ན།བྱུང་མིན་གྱི་དཔེར།རྩ་བར།པདྨ་མཛེས་པའི་སྙིང་པོ་ཀུན།།འགའ་ཞིག་དག་ཏུ་བསྡུས་པ་བཞིན།།ཁྱོད་ཀྱི་གདོང་ནི་རྣམ་མཛེས་ཞེས།།དེ་ནི་བྱུང་མིན་དཔེ་ཞེས་རིག།ཅེས་དཔེ་སྔར་མ་བྱུང་བ་ཞིག་གསར་དུ་བསྐྲུན་པ་དང་།དེ་ཡི་བཞིན་དཔལ་ང་ཉིད་ལ།།ཡོད་ཅེས་ཟླ་བ་སྙེམས་མི་དགོས།།པདྨ་ལ་ཡང་དེ་ཡོད་ཕྱིར།།ཅེས་པ་འདི་ནི་རབ་བཏགས་དཔེ།།ཞེས་དཔེ་ལ་སྔར་མི་སྲིད་པའི་ཁྱད་ཆོས་ཤིག་གསར་དུ་སྒྲོ་བཏགས་ཏེ་བརྗོད་བྱ་དོན་གྱི་སྙིང་པོ་གསལ་བར་བྱེད་པའི་ཐབས་ལམ་དམ་པ་འདིས་བློ་ཡི་སྒོ་མོ་ཅིག་ཅར་དུ་དབྱེ་བར་བྱའོ།།